La UPG tindrà nova subseu el curs pròxim
07 junio 2025

## La UPG tindrà nova subseu el curs pròxim07 junio 2025Última actualización: 07 junio 2025

![](../gestion/img/2a823293b110cde86ad76e4a6bb2f52bca62ef37b499aaec2a2b5662c48e31e0.jpg)  
  

La Universitat Popular de Gandia (UPG) va celebrar ahir divendres a la Plaça Escola Pia i la Sala Coll Alas el seu acte de fi de curs 2024-2025 amb una cerimònia emotiva amb el lliurament de reconeixements, la inauguració d’una exposició artística i l’anunci de novetats importants per al pròxim curs.

L’acte va comptar amb la participació de l’alcalde de Gandia, José Manuel Prieto, i la primera tinenta d’alcaldia i regidora d’Educació en funcions, Alícia Izquierdo. Tots dos van aprofitar els seus parlaments per tal d’anunciar l’obertura d’una nova subseu de la UPG al barri del Raval, prevista per al curs 2025-2026, que ampliarà l’oferta de cursos i places. __“Amb aquesta nova subseu volem donar resposta a la gran demanda social que té la UPG. Estem apostant fort per ampliar l’oferta educativa i arribar a més persones”____,__ va assegurar l’alcalde. __“El que permetrà ampliar els grups dels cursos de ceràmica i restauració de mobles, els més demanats, a més d’altres que també es fan a la plaça Loreto i de nous, com cuina, que feia anys que no s’oferien, i diverses novetats que s’anunciaran en els mesos pròxims”__, va explicar Alícia Izquierdo.   

Al llarg d’aquest curs, vora 1.500 persones s’han matriculat als diversos cursos i tallers que s’han oferit. Un total de 60 cursos i 15 tallers, a més de tres programes d’eixides que han ajudat a conéixer millor el patrimoni natural, rural i cultural del nostre entorn. Enguany, s’ha continuat apostant pels tallers formatius de curta durada i temàtiques molt variades, una fórmula que ha tingut una gran acollida i ha permés ampliar l’oferta i adaptar-la als interessos canviants de la ciutadania.

Per la seua part, la directora de la UPG, ****Carol Fuster****, va ressaltar __“que, més enllà de contribuir a la formació integral i continuada de totes les persones, la UPG realitza una important funció social, promou accions culturals, fomenta la participació ciutadana i és un punt de trobada on es comparteixen experiències i moments de vida”.__

Presentat pel periodista i exalumne, ****Raül Navarro****, l’acte va tindre diferents reconeixements a diferents persones que han destacat en aquest curs per la seua dedicació i implicació en les classes i activitats que organitza la UPG. Com ara les alumnes ****Rosa Álida Ianchina**** (Macramé i Escriptura Creativa) i ****Lola Giner Navarro**** (Dibuix i Pintura). I una menció especial per a la cantautora i alumna en els darrers anys, ****Araceli Banyuls i Martínez****, qui ens ha deixat recentment.

El coordinador de la UPG, ****Boro Mañó****, va lliurar el Premi Amiga de la UPG a la pintora ****Nieves Sanmartín Santo****, qui __“a més d’haver desplegat la seua trajectòria d’exposicions artístiques, ha exercit de professora de Dibuix Tècnic de batxiller 39 anys fins que s’ha jubilat. Durant més de vint anys ho va compaginar amb la docència en la UPG, on va ser una de les monitores pioneres”__.

Enguany el xec solidari (450 €), corresponent als diners que la UPG ha recaptat en la Fireta del Llibre Usat celebrada el passat mes d’abril, així com de la venda de les lones pintades per l’alumnat de dibuix en la celebració del 40 aniversari, ha estat per a l’Associació ****CONVIVE, Fundació Cepaim****. Col·lectiu que treballa per la igualtat i la integració de les persones més vulnerables, especialment les migrants. Un dels seus membres, l’ucrainà ****Artem Semyrunnyk****, va fer interpretar una peça de guitarra.  

No va ser l’única actuació, perquè també va pujar a l’escenari l’alumnat del Taller d’expressió corporal, sota la direcció de ****Margarita de la Morena****.

D’altra banda, es va fer entrega del xec benèfic anual a l’associació Convive, de la Fundació CEPAIM, que treballa per la inclusió social i la igualtat d’oportunitats per a persones migrants i en situació de vulnerabilitat.

L’acte va concloure amb la inauguració de l’exposició col·lectiva “Els colors de l’alegria”, una mostra inspirada en la primavera i en la força renovadora de la natura, dedicada a les víctimes de la DANA. Es podrà visitar a la sala Coll Alas fins al 19 de juny. L’autora del cartell anunciador de l’exposició ha estat enguany la monitora del taller de relats il·lustrats, ****Carmela Mayo****r. A més, també s’ha editat la revista amb els treballs de l’alumnat d’Escriptura Creativa, dirigit per ****Sara Olivas****.